VENDIM
Nr. 136, datë 21.8.2020

MBI FILLIMIN E PROCEDURAVE PËR SHQYRTIMIN DHE MIRATIMIN E “RREGULLORES PËR PROCEDURAT E SHITJES SË TEPRICAVE TË ENERGJISË ELEKTRIKE NË TREGUN E PARREGULLUAR, PËR SHOQËRINË PUBLIKE TË FURNIZIMIT”

Në mbështetje të nenit 16 dhe 20, të ligjit nr. 43/2015 “Për sektorin e energjisë elektrike”, të ndryshuar, nenit 11, pikat 2 dhe 3, të VKM-së nr. 244, datë 30.3.2016, “Për miratimin e kushteve për vendosjen e detyrimit të shërbimit publik, që do të zbatohen ndaj të licencuarve në sektorin e energjisë elektrike, të cilët ushtrojnë aktivitetin e prodhimit, transmetimit, shpërndarjes dhe furnizimit me energji elektrike”, të ndryshuar, dhe nenit 15, të “Rregullores së organizimit, funksionimit dhe procedurave të ERE-s”, të miratuar me vendimin e Bordit të ERE-s nr. 96, datë 17.6.2016, Bordi i Entit Rregullator të Energjisë (ERE), në mbledhjen e datës 21.8.2020, mbasi shqyrtoi relacionin me nr. 96/7 prot., datë 17.8.2020, e përgatitur nga Drejtoria Teknike, mbi miratimin e “Rregullores për procedurat e shitjes së tepricave të energjisë elektrike në tregun e parregulluar për shoqërinë publike të furnizimit”, 
konstatoi se: 
- Shoqëria FTL sh.a., me shkresën e saj nr. 633/5 prot., datë 22.7.2020, ka sjellë për miratim në ERE draftin e rregullores për procedurat e shitjes së tepricave të energjisë elektrike në treg të parregulluar. 
- Kërkesa e mësipërme vjen si rezultat i ndryshimeve në VKM-në nr. 244, datë 30.3.2016, me VKM-në nr. 883, datë 27.12.2019, ku neni 11, pika 3, përcakton se: Në rast të tepricave të krijuara ato do të tregtohen në treg të parregulluar me çmimin që ofron ky treg në përputhje me kushtet dhe procedurat e përcaktuara, bazuar në rregulloren për tregtimin e energjisë elektrike, që miratohet me vendim të Entit Rregullator të Energjisë.
- Shoqëria “Furnizuesi i tregut të lirë” (FTL sh.a.), është krijuar në zbatim të ligjit nr. 43/2015 “Për sektorin e energjisë elektrike”, të ndryshuar, të ligjit nr. 9901, datë 14.4.2008, “Për tregtarët dhe shoqëritë tregtare”, të ndryshuar dhe të Urdhrit të Asamblesë së përgjithshme nr. 157 prot., datë 12.2.2018, të shoqërisë “Operatori i Shpërndarjes së Energjisë Elektrike “OSHEE” sh.a., në cilësinë e aksionarit themelues dhe shoqërisë mëmë.
[bookmark: _GoBack]- Kjo shoqëri është licencuar nga ERE në aktivitetin e tregtimit dhe furnizimit me energji elektrike, respektivisht me vendimet nr. 198, datë 3.9.2018, “Mbi licencimin e shoqërisë ‘Furnizuesi i Tregut të Lirë sh.a. (FTL sh.a.)’ në veprimtarinë e tregtimit të energjisë elektrike” dhe nr. 199, datë 3.9.2018, “Mbi licencimin e shoqërisë ‘Furnizuesi i tregut të lirë (FTL sh.a.)’ në veprimtarinë e furnizimit të energjisë elektrike”.
- Bordi i ERE-s, me vendimin nr. 24, datë 10.2.2020, mbi procedurën e shitjes së tepricave të energjisë elektrike në treg të parregulluar nga Furnizuesi i Tregut të Lirë FTL sh.a., më herët vendosi:
- Për një periudhë tranzitore deri në miratimin e rregullave të tregtimit të energjisë elektrike, Furnizuesi i Tregut të Lirë (FTL sh.a.), për qëllim të procedurës së shitjes së tepricave të prodhuar nga prodhuesit me përparësi të energjisë elektrike, të përdorë “Rregullat e përgjithshme të organizimit të aktivitetit tregtar nga Korporata elektroenergjetike shqiptare (KESH sh.a.)” të miratuar me vendimin nr. 5233/1, datë 12.6.2019, të asamblesë së përgjithshme të aksionarit.
- Furnizuesi i tregut të lirë (FTL sh.a.) të propozojë për miratim në ERE, brenda 30 ditëve nga hyrja në fuqi e këtij vendimi, rregullat për tregtimin e energjisë elektrike të mbështetur në parimet e barazisë dhe të transparencës.
- Vendimmarrja e mësipërme erdhi në kushtet kur mungonte një platformë shitje për energjinë elektrike nga ana e FTL sh.a., dhe duhej kohë për krijimin e saj, ndërkohë që procesi ishte në emergjencë, pasi FTL sh.a. mund të ishte përpara një situate me reshje dhe historiku ka treguar se prodhuesit me përparësi të energjisë elektrike gjatë muajve shkurt–prill arrijnë prodhimin e tyre maksimal, çka mund të gjeneronte nevojën për zhvillimin e procedurave të tregtimit të tepricave të energjisë elektrike nga kjo kategori.
- Në vijim, Bordi i ERE-s, me vendimin nr. 66, datë 8.4.2020, për një ndryshim në vendimin e Bordit të ERE-s nr. 24. datë 10.2.2020, “Mbi procedurën e shitjes së tepricave të energjisë elektrike në treg të parregulluar nga Furnizuesi i Tregut të Lirë, FTL sh.a.”, vendosi:
- Në pikën 2, të vendimit të Bordit të ERE-s nr. 24, datë 10.2.2020, “Mbi procedurën e shitjes së tepricave të energjisë elektrike në treg të parregulluar nga Furnizuesi i Tregut të Lirë, FTL sh.a.” bëhet ndryshimi si më poshtë:
a) FTL sh.a. të propozojë për miratim në ERE, brenda 30 (tridhjetë) ditëve pas përfundimit të fuqisë juridike të akteve ligjore të Qeverisë Shqiptare për mbrojtjen nga epidemia Covid-19, rregulloren e tregtimit të energjisë elektrike, të mbështetur në parimet e barazisë dhe të transparencës.
- Rezulton se kërkesa e FTL sh.a. për miratimin e rregullores për procedurat e shitjes së tepricave të energjisë elektrike në treg të parregulluar, është paraqitur brenda afateve të parashikuara në vendimmarrjet e mësipërme të Bordit të ERE-s. 
- Qëllimi i rregullores është të përcaktojë procedura eficiente dhe praktike nëpërmjet të cilave, të nxisë pjesëmarrjen e tregtarëve në procesin e shitjes së energjisë elektrike, në mënyrë që të nxisë konkurrencën dhe të mundësojë shitjen e energjisë elektrike me çmime sa më të larta, duke siguruar transparencë, si dhe mundësi të barabarta për të gjithë tregtarët dhe pjesëmarrësit në procedurat e shitjes së energjisë elektrike, në përputhje me legjislacionin në fuqi.
- Draft-rregullorja e propozuar nga FTL sh.a. për miratim, është një dokument i cili trajton përgjithësisht procesin e tregtimit të tepricave të prodhuara nga prodhuesit me përparësi të energjisë elektrike dhe do t’i nënshtrohet konsultimeve me palët e interesit.
Për gjithë sa më sipër cituar, Bordi i ERE-s, 

VENDOSI:

1. Fillimin e procedurave për shqyrtimin dhe miratimin e “Rregullores për procedurat e shitjes së tepricave të energjisë elektrike në tregun e parregulluar, për shoqërinë publike të furnizimit në tregun e lirë, FTL sh.a.”.
2. Drejtoria Juridike dhe e Zgjidhjes së Mosmarrëveshjeve, të njoftojë palët e interesit për vendimin e Bordit të ERE-s.
Ky vendim hyn në fuqi menjëherë.
Për këtë vendim mund të kërkohet rishikim në ERE brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

